Man vas oor daggaplantasie tussen mieliesPolisie op die toneel. Foto: Verskaf Die Vrystaatse polisie het ŉ man in hegtenis geneem wat glo dagga geplant het en dit tussen mielies probeer versteek het. Sers. Mmako Mophiring, polisiewoordvoerder, het Saterdag gesê die Phuthaditjhaba-polisie se honde-eenheid was Donderdag om 10:00 besig met roetinepatrollie in die Naledi-nedersetting in die QwaQwa-omgewing toe hulle ŉ verdagte mielielandery opgemerk het. “Die beamptes het gesien mielies is naby ŉ huis geplant, maar ŉ vreemde bos het die mielies oorgroei,” het Mophiring gesê. Die beamptes het gaan ondersoek instel en gesien dagga is tussen die mielies geplant. ŉ Verdagte is opgespoor en in hegtenis geneem. Die polisie het die dagga verwyder en daarop beslag gelê. “Die dagga het in totaal 25,7kg geweeg en het ŉ geskatte straatwaarde van R25 000.” Die verdagte moet Maandag in die Phuthaditjhaba-landdroshof verskyn. Polisie op die toneel. Foto: Verskaf